Andres Behring Breivik, il-moħħ wara l-istraġi fuq il-gżira ta’ Utoya li seħħet fl-2010 kiteb ittra biex jilmenta mill-kundizzjonijiet li qed jinżamm fihom fil-ħabs. Breivik li huwa l-persuna responsabbli mill-istraġi ta’ tliet snin ilu fin-Norveġja, qiegħed isostni li l-fatt li għandu l-Playstation 2 minflok il-PS3, hija “tortura”. Agence France-Presse, irrapportat li f’Novembru li għadda Breivik kiteb ittra bi 12-il talba lill-uffiċjali tal-ħabs fejn ilmenta li ma ngħatax din il-logħba u qiegħed jhedded li jagħmel strajk tal-ġuħ biex jikseb titjib fil-kundizzjonijiet ta’ detenzjoni. “Poġġejtuni fl-infern.. u mhux se jirnexxieli ngħix fit-tul. Qegħdin toqtluni,” kiteb Breivik. L-ittra thedded ukoll li estremisti oħrajn tal-lemin se jwieġbu għat-trattament ħażin tiegħu fil-ħabs. “Jekk immut, l-estremisti kollha tal-lemin-estrem fl-Ewropa se jkunu jafu eżatt minn ittorturani sal-mewt. Dak jista’ jkollu konsegwenzi għal ċertu individwi f’qasir żmien,” kompla jgħid. L-awtur wara l-istraġi ta’ Utoya qiegħed jitlob li jieqfu wkoll it-tfittxijiet li jsiru fuqu ta’ kuljum fil-ħabs fejn qiegħed jiskonta piena ta’ 21 sena ħabs, il-massimu possibbli skont il-kodiċi penali Norveġiż. Huwa qiegħed jitlob ukoll li jingħata aċċess għal kompjuter minflok typewriter li tmur lura għal 1873, passiġġati aktar fit-tul u anqas restrizzjonijiet mad-dinja ta’ barra. Kien fit-22 ta’ Lulju tal-2011 li Breivik qatel 87 persuna, fil-biċċa l-kbira tagħhom żgħażagħ fuq il-gżira ta’ Utoya. Għal dawn l-aħħar sentejn huwa nżamm f’isolament iżda qiegħed isostni li dejjem ġab ruħu b’”mod eżemplari”. Huwa qiegħed jhedded li l-istrajk tal-ġuħ mhux se jieqaf sakemm il-Ministru tal-Ġustizzja Anundsen u l-kap tal-faċilità korrettiva jieqfu jittrattawh agħar mill-annimali. L-Avukat ta’ Breivik, Todd Jordet qal il-Ħamis li għadda li Breivik qiegħed isostni li huwa vittma ta’ “tortura aggravata”, u li ċirkostanzi tal-klijent tiegħu ma nbidlux. “Dawn il-kundizzjonijiet ftit li xejn tjiebu,” qal Jordet lil AFP. Din mhix l-ewwel darba li Breivik ilmenta mill-kundizzjonijiet fil-ħabs. F’Novembru tal-2012, huwa talab moisturizer, kafe aktar sħun u aktar butir.